അഫ്ഗാന് പാക് പോരാട്ടത്തില് ടിക്കറ്റില്ലാതെ സ്റ്റേഡിയത്തിലേക്ക് തള്ളിക്കയറി ആരാധകര് അന്വേഷണം ദുബായ്: അഫ്ഗാനിസ്ഥാനും പാകിസ്ഥാനും തമ്മിലുള്ള ടി20 ലോകകപ്പ് പോരാട്ടത്തിനിടെ ടിക്കറ്റില്ലാതെ എത്തിയ ആയിരക്കണക്കിന് ആരാധകര് സ്റ്റേഡിയത്തിലേക്ക് തള്ളിക്കയറാന് ശ്രമിച്ച സംഭവത്തില് അന്വേഷണം. രാജ്യാന്തര ക്രിക്കറ്റ് കൗണ്സില് സംഭവത്തില് വിശദമായ അന്വേഷണം നടത്താന് എമിറേറ്റ്സ് ക്രിക്കറ്റ് ബോര്ഡിന് നിര്ദ്ദേശം നല്കി. ഇത്തരം സംഭവങ്ങള് ആവര്ത്തിക്കാതിരിക്കാന് വിശദമായ അന്വേഷണം നടത്താനാണ് ഐസിസി ആവശ്യപ്പെട്ടിരിക്കുന്നത്. മത്സരങ്ങളുടെ സുരക്ഷിതമായ നടത്തിപ്പിന് അധികാരികളുമായി സഹകരിച്ച് എന്തൊക്കെ നടപടികള് കൈക്കൊള്ളണമെന്ന് കണ്ടെത്താനും നിര്ദ്ദേശിച്ചിട്ടുണ്ട്. ഇത്തരം സംഭവങ്ങള് മേലില് ആവര്ത്തിക്കരുതെന്നും കര്ശന നിര്ദ്ദേശമുണ്ട്. ദുബായ് രാജ്യാന്തര സ്റ്റേഡിയത്തില് വെള്ളിയാഴ്ച രാത്രി നടന്ന അഫ്ഗാന് പാക് പോരാട്ടത്തിലേക്കാണ് ടിക്കറ്റില്ലാതെ കാണികള് തള്ളിക്കയറാന് ശ്രമിച്ചത്. പിന്നാലെ കൂടുതല് പൊലീസിനേയും സുരക്ഷാ ഉദ്യോഗസ്ഥരെയും രംഗത്തിറക്കി ആള്ക്കൂട്ടത്തെ നിയന്ത്രിക്കുകയായിരുന്നു. അതിനിടെ ടിക്കറ്റെടുത്തിട്ടും സ്റ്റേഡിയത്തിനകത്തേക്ക് പ്രവേശനം ലഭിക്കാതെ നിരവധി ആരാധകര്ക്ക് നിരാശരാകേണ്ടിയും വന്നു. ടിക്കറ്റെടുത്തിട്ടും കളി നേരില് കാണാന് കഴിയാതെ പോയ ആരാധകരോട് ഐസിസി ക്ഷമ ചോദിച്ചു. കോവിഡ് വ്യാപനത്തിന്റെ പശ്ചാത്തലത്തില് കടുത്ത നിയന്ത്രണങ്ങളോടെയാണ് ലോകകപ്പ് മത്സരങ്ങള് കാണാന് സ്റ്റേഡിയങ്ങളിലേക്ക് കാണികളെ പ്രവേശിപ്പിക്കുന്നത്. പാക് അഫ്ഗാന് പോരാട്ടത്തിനായി ദുബായ് സ്റ്റേഡിയത്തില് 16,000 ടിക്കറ്റുകളാണ് വില്പ്പനയ്ക്കു വച്ചത്. എന്നാല്, മത്സരത്തിനു മുന്നോടിയായി ടിക്കറ്റില്ലാതെ ആയിരക്കണക്കിന് ആരാധകരാണ് സ്റ്റേഡിയത്തിനു മുന്നിലെത്തിയത്. തുടര്ന്ന് ഇവര് തള്ളിക്കയറാന് ശ്രമിക്കുകയായിരുന്നു. ടിക്കറ്റെടുത്ത് നിയമാനുസൃതം സ്റ്റേഡിയത്തിനകത്തു പ്രവേശിച്ച ആരാധകരുടെ സുരക്ഷ ഉറപ്പാക്കാന് ദുബായ് പൊലീസും സുരക്ഷാ ഉദ്യോഗസ്ഥരും ഏറെ ബുദ്ധിമുട്ടി. രംഗം വഷളായതോടെ കൂടുതല് പൊലീസിനെ എത്തിച്ചാണ് പ്രശ്നം പരിഹരിച്ചത്. അതിനിടെ രാത്രി ഏഴ് മണിയോടെ സ്റ്റേഡിയത്തിന്റെ ഗേറ്റുകള് അടയ്ക്കുകയാണെന്ന് ദുബായ് പൊലീസ് വ്യക്തമാക്കി. തുടര്ന്ന് സ്റ്റേഡിയത്തിലെത്തിയ ആരേയും അകത്തേക്കു കയറ്റിയില്ല. ആരാധകരെ വിമര്ശിച്ച് അഫ്ഗാന് നായകന് ടിക്കറ്റില്ലാതെ വന്ന് സുരക്ഷാ ക്രമീകരണങ്ങളെല്ലാം കാറ്റില്പ്പറത്തി സ്റ്റേഡിയത്തിനു മുന്നില് പ്രശ്നങ്ങള് സൃഷ്ടിച്ച ആരാധകരെ അഫ്ഗാന് നായകന് മുഹമ്മദ് നബി വിമര്ശിച്ചു. മത്സരത്തില് പാകിസ്ഥാനോട് അഞ്ച് വിക്കറ്റ് തോല്വി വഴങ്ങിയതിനു പിന്നാലെ സംസാരിക്കുമ്ബോഴാണ് നബി ആരാധകര്ക്കെതിരെ തിരിഞ്ഞത്. അഫ്ഗാന് ക്രിക്കറ്റ് ആരാധകരോടായി ഒരു കാര്യം. ടിക്കറ്റെടുത്തവര് മാത്രം സ്റ്റേഡിയത്തിലേക്കു വരിക. ഇത്തരം തെറ്റുകള് ദയവു ചെയ്ത് ആവര്ത്തിക്കരുത്. അത് ശരിയല്ല മുഹമ്മദ് നബി പറഞ്ഞു. 2019ലെ ഏകദിന ലോകകപ്പിലും ഇരു ടീമുകളുടെയും ആരാധകര് ഇംഗ്ലണ്ടിലെ ലീഡ്സിലും സമാനമായ പ്രശ്ന സൃഷ്ടിച്ചിരുന്നു.